Κανονισμός (ΕΚ) αριθ. 608/2004 της Επιτροπής

της 31ης Μαρτίου 2004

για τη σήμανση των τροφίμων και των συστατικών τροφίμων με προσθήκη φυτοστερόλων, φυτοστερολεστέρων, φυτοστανόλων ή φυτοστανολεστέρων

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/13/EΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων(1), όπως τροποποιήθηκε από την οδηγία 2001/101/ΕΚ της Επιτροπής(2), και ιδίως το άρθρο 4 παράγραφος 2 και το άρθρο 6 παράγραφος 7,

Εκτιμώντας τα ακόλουθα:

(1) Οι φυτοστερόλες, οι φυτοστερολεστέρες, οι φυτοστανόλες και οι φυτοστανολεστέρες μειώνουν τα επίπεδα χοληστερόλης αλλά ενδέχεται επίσης να μειώσουν τα επίπεδα βήτα καροτενίου στο πλάσμα αίματος. Κατά συνέπεια, τα κράτη μέλη και η Επιτροπή ζήτησαν τη γνώμη της επιστημονικής επιτροπής τροφίμων (ΕΕΤ) σχετικά με τις επιπτώσεις της κατανάλωσης φυτοστερόλων, φυτοστερολεστέρων, φυτοστανόλων και φυτοστανολεστέρων από πολλαπλές πηγές.

(2) Η επιστημονική επιτροπή ατροφίμων (ΕΕΤ), στη γνώμη της, "Γενική γνώμη σχετικά με τις μακροπρόθεσμες επιπτώσεις της λήψης αυξημένων επιπέδων φυτοστερόλων από πολλαπλές διαιτητικές πηγές, με ιδιαίτερη προσοχή στις επιπτώσεις του βήτα καροτενίου", της 26ης Σεπτεμβρίου 2002, επιβεβαίωσε την ανάγκη επισήμανσης των φυτοστερόλων, φυτοστερολεστέρων, φυτοστανόλων και φυτοστανολεστέρων σύμφωνα με την απόφαση 2000/500/EΚ της Επιτροπής, της 24ης Ιουλίου 2000, για τη χορήγηση άδειας κυκλοφορίας αλειμμάτων κίτρινου λίπους με προσθήκη εστέρων φυτοστερόλης ως νέου τροφίμου ή νέου συστατικού τροφίμων βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου(3). Η ΕΕΤ ανέφερε επίσης ότι δεν υπάρχουν στοιχεία που να αποδεικνύουν ότι υπάρχει πρόσθετη ωφέλεια από τη λήψη άνω των 3 g ημερησίως και ότι η κατανάλωση μεγάλης ποσότητας ενδέχεται να προξενήσει ανεπιθύμητες συνέπειες και επομένως κρίνεται καλό να αποφεύγεται η ημερήσια κατανάλωση άνω των 3 g φυτικής στερόλης.

(3) Κατά συνέπεια, τα προϊόντα που περιέχουν φυτοστερόλες/φυτοστανόλες πρέπει να παρουσιάζονται σε απλές μερίδες που περιέχουν, κατ' ανώτατο όριο, είτε 3 g είτε 1 g φυτοστερόλων/φυτοστανόλων, υπολογιζόμενων ως ελεύθερων φυτοστερόλων/φυτοστανόλων. Σε αντίθετη περίπτωση, πρέπει να υπάρχει εμφανής ένδειξη της ποσότητας που συνιστά μια κανονική μερίδα του τροφίμου, εκφραζόμενη σε g ή σε ml, και του ποσοστού των φυτοστερόλων/φυτοστανόλων, υπολογιζόμενων ως ελεύθερων φυτοστερόλων/φυτοστανόλων, που περιέχει μια τέτοια μερίδα. Σε κάθε περίπτωση, η σύνθεση και η σήμανση των προϊόντων πρέπει να είναι τέτοια ώστε να επιτρέπει στους χρήστες να περιορίζουν εύκολα την ημερήσια κατανάλωσή τους σε 3 g φυτοστερόλων/φυτοστανόλων κατ' ανώτατο όριο, μέσω της χρησιμοποίησης είτε μιας μερίδας που περιέχει 3 g κατ' ανώτατο όριο, είτε τριών μερίδων που περιέχουν 1 g κατ' ανώτατο όριο.

(4) Για να διευκολύνεται η κατανόηση εκ μέρους των καταναλωτών είναι σκόπιμο να αντικατασταθεί στη σήμανση η λέξη "phyto"(φυτο-) με τη λέξη "plant"(φυτο-) (σ.τ.μ. στην ελληνική γλώσσα δεν υπάρχει διαφορά).

(5) Η απόφαση 2000/500/EΚ επιτρέπει την προσθήκη ορισμένων φυτοστερολεστέρων στα αλείμματα κίτρινου λίπους. Η απόφαση ορίζει ειδικές απαιτήσεις για τη σήμανση, ώστε να εξασφαλίζεται ότι το προϊόν απευθύνεται στην ομάδα-στόχο, δηλαδή στα άτομα που επιθυμούν να μειώσουν τα επίπεδα χοληστερόλης στο αίμα.

(6) Tα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρόν κανονισμός εφαρμόζεται για τα τρόφιμα και τα συστατικά τροφίμων στα οποία έχουν προστεθεί φυτοστερόλες, φυτοστερολεστέρες, φυτοστανόλες ή φυτοστανολεστέρες.

Άρθρο 2

Για λόγους σήμανσης, οι λέξεις phytosterol (φυτοστερόλη), phytosterol ester (φυτοστερολεστέρας), phytostanol (φυτοστανόλη) και phytostanolester (φυτοστανολεστέρας) θα αναφέρονται, αντίστοιχα, με τους όρους "plantsterol", "plantsterol ester", "plantstanol" ή "plantstanol ester" (σ.τ.μ. στην ελληνική γλώσσα δεν υπάρχει διαφορά) στον ενικό ή στον πληθυντικό, ανάλογα με την περίπτωση.

Με την επιφύλαξη άλλων απαιτήσεων του κοινοτικού ή του εθνικού δικαίου για τη σήμανση των τροφίμων, η σήμανση των τροφίμων ή συστατικών τροφίμων στα οποία έχουν προστεθεί φυτοστερόλες, φυτοστερολεστέρες, φυτοστανόλες ή φυτοστανολεστέρες πρέπει να περιλαμβάνει τα ακόλουθα:

1. στο ίδιο οπτικό πεδίο με το όνομα του πωλούμενου προϊόντος πρέπει να αναγράφονται, καθαρά και ευανάγνωστα, οι λέξεις: "με προσθήκη φυτοστερόλων/φυτοστανόλων"·

2. το ποσοστό των περιεχομένων πρόσθετων φυτοστερόλων, φυτοστερολεστέρων, φυτοστανόλων ή φυτοστανολεστέρων (εκφραζόμενο σε % ή ως γραμμάρια ελεύθερων φυτοστερόλων/φυτοστανόλων ανά 100 g ή 100 ml του τροφίμου) αναγράφεται στον κατάλογο των συστατικών·

3. αναφέρεται η πληροφορία ότι το προϊόν απευθύνεται αποκλειστικά στα άτομα που επιθυμούν να μειώσουν το επίπεδο της χοληστερόλης στο αίμα·

4. αναφέρεται η πληροφορία ότι οι ασθενείς που λαμβάνουν φάρμακα για τη μείωση της χοληστερόλης πρέπει να καταναλώνουν το προϊόν υπό ιατρική παρακολούθηση·

5. αναγράφεται καθαρά και ευανάγνωστα ότι το προϊόν ενδέχεται να μην είναι κατάλληλο για τη διατροφή των εγκύων και των θηλαζουσών γυναικών και των παιδιών ηλικίας κάτω των πέντε ετών·

6. περιλαμβάνεται η υπόδειξη ότι το προϊόν πρέπει να χρησιμοποιείται στο πλαίσιο μιας υγιούς διατροφής που περιλαμβάνει την τακτική κατανάλωση φρούτων και λαχανικών (τα οποία βοηθούν στη διατήρηση των επιπέδων καροτινοειδών)·

7. στο ίδιο σημείο όπου αναγράφεται η πληροφορία που ορίζει το σημείο 3 ανωτέρω, αναφέρεται η πληροφορία ότι πρέπει να αποφεύγεται η ημερήσια κατανάλωση άνω των 3 g πρόσθετων φυτοστερόλων/φυτοστανόλων·

8. παρέχεται ορισμός της μερίδας του συγκεκριμένου τροφίμου ή συστατικού τροφίμων (κατά προτίμηση σε g ή ml) με αναφορά του ποσοστού φυτοστερόλης/φυτοστανόλης που περιέχει κάθε μερίδα.

Άρθρο 3

Τα τρόφιμα και συστατικά τροφίμων με προσθήκη φυτοστανολεστέρων που ήδη κυκλοφορούν στην αγορά της Κοινότητας ή τα "αλείμματα κίτρινου λίπους με προσθήκη εστέρων φυτοστερόλης" που επιτρέπονται σύμφωνα με την απόφαση 2000/500/EΚ και παράγονται από τον έκτο μήνα μετά την έναρξη ισχύος του παρόντος κανονισμού πρέπει να συμμορφώνονται με τις διατάξεις σήμανσης του άρθρου 2.

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 109 της 6.5.2000, σ. 29.

(2) ΕΕ L 308 της 25.11.2003, σ. 15.

(3) ΕΕ L 200 της 8.8.2000, σ. 59.